DNA l-a trimis în judecată pe IPS Teodosie, arhiepiscopul Tomisului, pentru cumpărare de influență. Alături de el a mai fost trimis în judecată și Ilie Petre, consilier în cadrul arhiepiscopiei, pentru complicitate la cumpărare de influență. Dosarul a ajuns la Curtea de Apel Constanța.
„În luna iulie a anului 2023, inculpatul Petrescu Teodosie, în calitatea menționată mai sus, ar fi promis unui om de afaceri (martor în cauză) suma de 160.000 lei, reprezentând un procent de 20% din suma de 800.000 lei, pe care acesta din urmă ar fi trebuit să o obțină pentru Arhiepiscopia Tomisului, în urma folosirii influenței pe care ar fi afirmat că ar fi avut-o asupra funcționarilor cu drept de decizie în această privință din cadrul Secretariatului de Stat pentru Culte. Suma de 800.000 lei ar fi urmat să fie utilizată pentru finanțarea unor lucrări de construcție ori reabilitare a unităților de cult aflate în subordinea Arhiepiscopiei Tomisului.
În contextul menționat mai sus, inculpatul P.I. i-ar fi comunicat omului de afaceri modalitatea în care urma să intre în posesia banilor promiși (160.000 lei) respectiv prin încheierea de către Arhiepiscopia Tomisului cu societatea martorului a unui contract de consultanță fictiv”, a transmis DNA, miercuri, într-un comunicat.
Ancheta DNA a pornit după ce, în noiembrie anul trecut, Recorder a publicat un material filmat în parte cu camera ascunsă. În imagini, un fost preot, care pretinde că e om de afaceri, îi propune lui IPS Teodosie să aducă la arhiepiscopie suma de 800.000 de lei de Secretariatul de Stat pentru Culte, în schimbul unui comision de 20% din sumă pentru el. Cu restul din sumă urmau să fie reabilitate biserici ce țin de arhiepiscopie. Teodosie acceptă afacerea și se bucură: „E mană cerească pentru noi!”. Ulterior, el îl pune în legătură pe falsul om de afaceri cu consilierul său pentru a discuta detaliile.
Vasile Bănescu, purtătorul de cuvânt al Patriarhiei Române, a reacționat la demararea anchetei DNA, spunând că Biserica Ortodoxă Română (BOR) este „perfect interesată de elucidarea unui posibil act de corupție”
„Apariția unei noi situări a Arhiepiscopului Tomisului în calitate de inculpat spune ceva îngrijorător. Nu mă pot antrepronunța. Nu o putem face, dar cazul este unul care frapează, mâhnește. Este total nefiresc ca un reprezentant înalt al bisericii să ajungă să fie anchetat, pornind de la o realitate care va fi descifrată de autoritățile judiciare și interpretată în cheia potrivită. Poziția Patriahiei Române este una favorabilă elucidării acestui caz”, a declarat Vasile Bănescu, la Euronews România.
IPS Teodosie a respins acuzațiile, spunând că dosarul „nu are conținut”.
„Nu e absolut nimic real! Nu pot să vorbesc de păreri… Avocaţii, dacă pot să vorbească, nici ei nu au găsit nimic, sunt numai nişte zvonuri şi provocări”, a mai afirmat preotul.